**Z A P I S N I K**

**SA 14. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 22. prosinca 2022.

14. sjednica Gradskog vijeća Grada Ivanić-Grada održana je dana 22. prosinca 2022. godine s početkom u 17,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – Viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Irena Fučkar, Ivica Kozjak, Lovorko Matković, Mirna Češković, Milica Piličić, Miljenko Šimunović, Tibor Vuković, Renato Mikac, Maja Krnjević

Odsutni: Krešimir Ceranić, Mladen Prelec, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Marina Šiprak – privremena pročelnica Upravnog odjela za lokalnu samoupravu, pravne poslove i društvene djelatnosti
3. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Hrvoje Strašek – referent za društvene djelatnosti
6. Matea Rešetar – viša stručna suradnica za poslove Gradskog vijeća i Gradonačelnika
7. Domagoj Božić – predsjednik Povjerenstva za zakup poljoprivrednog zemljišta u vlasništvu države na području Grada Ivanić-Grada
8. Sanja Mahovlić Vučinić – direktorica trgovačkog društva Razvojna agencija IGRA d.o.o.
9. Vjekoslav Broz – rukovoditelj Poslovne jedinice trgovačkog društva Vodoopskrba i odvodnja Zagrebačke županije d.o.o. Ivanić-Grad
10. Mario Mikulić – direktor trgovačkog društva Komunalni centar Ivanić-Grad d.o.o.
11. Pero Krnjaić – predstavnik srpske nacionalne manjine
12. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 14. sjednicu te konstatirao kako je sjednici od ukupno 15 prisutno 11 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 11 glasova za jednoglasno usvojen zapisnik sa 13. sjednice Gradskog vijeća Grada Ivanić-Grada.

Kod utvrđivanja Dnevnoga reda, predlagatelj Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada povukao je sa Dnevnoga reda točku 8. Razmatranje prijedloga i donošenje Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada.

Prije usvajanja Dnevnog reda, predsjednik Gradskog vijeća g. Pongrac predložio je

da se Dnevni red dopuni točkama:

* **Razmatranje Prijedloga i donošenje Odluke o davanju suglasnosti Visokoj školi Ivanić-Grad za osnivanje Odjela stručnog prijediplomskog studija sestrinstva**
* **Razmatranje Prijedloga i donošenje Odluke o davanju prethodne suglasnosti na prijedlog Statuta Veleučilišta Ivanić-Grad**

Prije pristupanja glasovanju o Dnevnom redu sjednice utvrđeno je kako je sjednici Gradskog vijeća prisutno 12 vijećnika.

Gradsko vijeće jednoglasno je sa 12 glasova za usvojilo sljedeći

**D N E V N I R E D :**

1. **Aktualni sat**
2. **Razmatranje prijedloga i donošenje Odluke** **o izboru najpovoljnije ponude za zakup poljoprivrednog zemljišta u vlasništvu Republike Hrvatske na području Grada Ivanić-Grada**
3. **Razmatranje prijedloga i donošenje:**
4. **III. izmjena i dopuna Proračuna Grada Ivanić-Grada za 2022. godinu**
5. **Odluke o III. izmjenama i dopunama Odluke o izvršavanju Proračuna Grada Ivanić-Grada za 2022. godinu**
6. **II. izmjena Programa socijalnih potreba Grada Ivanić-Grada za 2022. godinu**
7. **II. izmjena i dopuna Programa javnih potreba u provedbi programa i projekata udruga civilnog društva Grada Ivanić-Grada u 2022. godini**
8. **III. izmjena i dopuna Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2022. godinu**
9. **III. izmjena i dopuna Programa javnih potreba u sportu na području Grada Ivanić-Grada za 2022. godinu**
10. **III. izmjena i dopuna Programa građenja komunalne infrastrukture na području Grada Ivanić-Grada za 2022. godinu**
11. **III. izmjena Programa održavanja komunalne infrastrukture za 2022. godinu**
12. **Razmatranje prijedloga i donošenje:**
13. **Proračuna Grada Ivanić-Grada za 2023. godinu i projekcije proračuna za 2024. i 2025. godinu**
14. **Odluke o izvršavanju Proračuna Grada Ivanić-Grada za 2023. godinu**
15. **Programa socijalnih potreba Grada Ivanić-Grada za 2023. godinu**
16. **Programa javnih potreba u kulturi na području Grada Ivanić-Grada u 2023. godini**
17. **Programa javnih potreba u tehničkoj kulturi Grada Ivanić-Grada u 2023. godini**
18. **Programa javnih potreba u provedbi programa i projekata udruga civilnog društva**

**Grada Ivanić-Grada u 2023. godini**

1. **Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2023. godinu**
2. **Programa javnih potreba u sportu na području Grada Ivanić-Grada u 2023. godini**
3. **Programa javnih potreba u vatrogastvu i civilnoj zaštiti Grada Ivanić-Grada u 2023. godini**
4. **Programa građenja komunalne infrastrukture na području Grada Ivanić-Grada za 2023. godinu**
5. **Programa održavanja komunalne infrastrukture za 2023. godinu**
6. **Programa utroška sredstava šumskog doprinosa za 2023. godinu**
7. **Razmatranje prijedloga i donošenje Plana rada Gradskog vijeća Grada Ivanić-Grada za 2023. godinu**
8. **Razmatranje prijedloga i donošenje Odluke o raspoređivanju sredstava iz Proračuna Grada Ivanić-Grada za 2023. godinu za redovito financiranje političkih stranaka zastupljenih u Gradskom vijeću Grada Ivanić-Grada**
9. **Razmatranje prijedloga i donošenje Odluke o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2022./2023.**
10. **Razmatranje prijedloga i donošenje Odluke o koeficijentima za obračun plaće službenika i namještenika u upravnim tijelima Grada Ivanić-Grada**
11. **Razmatranje prijedloga i donošenje Odluke o davanju suglasnosti Visokoj školi Ivanić-Grad za osnivanje Odjela stručnog prijediplomskog studija sestrinstva**
12. **Razmatranje prijedloga i donošenje Odluke o davanju prethodne suglasnosti na prijedlog Statuta Veleučilišta Ivanić-Grad**
13. **Razno**

Rad prema utvrđenom dnevnom redu.

1. **TOČKA**

g. Željko Brezovečki – Prvo pitanje, radi se o nogostupu kod kućnog broja 6 u Vulinčevoj, presiječen je prije osam, devet mjeseci, stavljen je šljunak i nikad nije vraćen asfalt, pa kada se budu prvi radovi radili na asfaltiranju molim komunalnog redara da se i taj dio asfaltira. Drugo pitanje odnosi se na Žeravinec koji protječe kroz Ivanić-Grad, jučer sam ga obišao, zamuljen je, pun trave, dosta granja stoji, a pred nama je zima, snijeg, led pa bi bilo dobro uputiti dopis prema Hrvatskim vodama da to izmulje i očiste da to može normalno teći i obavljati funkciju namjene protoka vode. Treće se odnosi na nogostup u izgradnji, ovih dana ste mogli vidjeti na Facebooku da prozivaju i svašta govore i neprimjereno i mogu reći ispred Šarmpova Gornjeg gdje sam predsjednik, da nam je izuzetno drago i jedva smo dočekali da se taj nogostup napravi od Etanske ceste do granice sa Kloštar Ivanićem. Mislim da će i ostali građani biti zadovoljni. Posebno bi mi bilo drago da se stupi u kontakt i sa načelnikom Kloštra Ivanića pa ako je i on u mogućnosti da se to poveže i da to bude jedan prekrasan novi nogostup između Općine Kloštar Ivanić i Grada Ivanić-Grada. Pitanje gradonačelniku je, dajte molim Vas objasnite onima koji pitaju i napadaju, da taj nogostup će imati i biciklističku stazu, a ne samo za šetnju. Četvrto pitanje, dvorana u Graberju. Znam da je to nepopularno, međutim istina je to da ćemo morati raskinuti ugovor sa tvrtkom Elektrocentar Petek, da ćemo morati raspisati novi natječaj, a građane zanima kada će oni dobiti dvoranu pa ako imate nekakvih informacija koje možete podijeliti s nama bilo bi nam drago da to i učinite. Zadnje, i ove godine vidjeli smo da je grad i ukrašen i da imamo klizalište pa molim Vas samo objasnite koliko to klizalište košta, tko se može klizati jer svašta se piše, a ako i malo dođete do adventskih kućica vidjet ćete da ima period kad je besplatno klizanje i period kada se samo iznajmljuje, zašto je tamo, zašto nije ovdje i tako dalje i tako dalje.

Gradonačelnik – nogostup u Vulinčevoj moram vidjeti o čemu se radi s komunalnim redarom, pretpostavljam da je to netko, ili Vodovod i odvodnja ili netko radio neke radove pa nije do kraja završio, vidjet ćemo u čijoj je to nadležnosti pa ćemo Vam odgovoriti pisanim putem. Kanal Žeravinec je također u nadležnosti Hrvatskih voda, zna se što bi se smjelo što se ne smije, zna se da u postojeći kanal nije, koliko znam, dozvoljeno ispuštanje fekalija ni fekalnih voda, u tom smislu brigu o cijelom tom kanalu vode Hrvatske vode. Grad ima projekt koji ima i građevinsku dozvolu za zacjevljenje tog kanala, pretvaranje većeg dijela potoka Žeravinec u nekakvu šetnicu odnosno zonu koja bi bila za šetače ili bicikliste i cijeli taj projekt je zapravo sada u nadležnosti Hrvatskih voda koje trebaju osigurati financiranje, tako da je to nešto gdje ćemo se obratiti prema Hrvatskim vodama i vidjet o čemu je riječ i što se može napraviti. Što se tiče nogostupa on je u izgradnji, gradilište je još uvijek otvoreno. Uz samu izgradnju nogostupa bila je tu i izmjena plinskih cijevi. Prilikom radova bilo je nekih problema, jedan dio vodovodnih cijevi je oštećen, one su se popravljale i sam je nogostup zamišljen kao biciklistička staza i pješačka staza i po svim onim zakonima koji propisuju širinu biciklističke staze i pješačke staze on će zadovoljavati kriterije i jednoga i drugoga, a ovo što ste Vi rekli tu je bilo dovoljno mjesta i dovoljno prostora da stane i jedno i drugo i da ostane i zeleni pojas. Vjerojatno da smo asfaltirali zeleni pojas onda bi se žalili da je sve asfaltirano i da nije ostavljen zeleni pojas, tako da kada se radi, rekao sam da je najbolje ništa ne raditi onda nema niti kritika. Čim nešto radite uvijek ćete naći nekoga da kritizira i nama je najvažnije da bude kvalitetno napravljeno, da je u skladu sa zakonom, da zadovoljava sve propisane norme i to je ono što će biti, a u ovoj fazi ima dovoljno mjesta i za zeleni pojas i za biciklističke staze, tako ej zamišljeno i tako će biti i napravljeno. Dvorana u Graberju, nemam ništa novoga reći osim onog što sam rekao i prošlo vijeće. U fazi smo raskida Ugovora. Ugovor će biti, nadam se, idući mjesec će se steći uvjeti za raskid. Nakon raskida Ugovora ide raspis novoga, novi izvođač i pokretanje radova. Mi smo na gotovo 50% izvršenosti radova i iskreno se nadam da će u tijeku iduće godine oni biti i završeni i da će novi izvođač kad ga dobijemo izvršiti svoju obavezu i u idućoj godini završiti radove na dvorani u Graberju. Naravno da to ne ovisi o meni nego nizu okolnosti, nadam se da će se sve posložiti i da će dvorana biti završena. Klizalište, moram vidjeti, ne znam koliko je u nabavi izlistana cijena za to klizalište, mislim da je oko 80.000,00 kn, ne znam je li sa ili bez PDV-a. Po Sporazumu jedan dio se vrši naplata i iznajmljivanje klizaljki, a jedan dio dana je klizanje besplatno za sve koji to žele. Točno ću reći u kojim je to terminima, večernji termini se plaćaju, a popodnevni termini su, koliko znam, besplatni.

Gđa. Maja Krnjević – prvo pitanje vezano je uz hitnu službu. Naime, koliko imam informaciju, donesena je odluka da od 1.1.2023. ponovno se vraća noćni sanitet kao i do 1.11. što je bilo. No već u slijedećem dopisu ravnatelj Hitne službe Zagrebačke županije gospodin Gajnik kaže 1.1.2023. smanjit će broj dnevnih ekipa u sanitetskom prijevozu za jednu ekipu najmanje tri dana u tjednu. Dakle, tu se nama definitivno i dalje smanjuje nivo zdravstvene zaštite za sve građanke i građane Ivanić-Grada, Križa i Kloštra. S druge strane i inače je veliki pritisak na usluge koje Dom zdravlja Ivanić-Grad nudi svojim klijentima odnosno svojim građanima i građankama. Niti možete doći na vrijeme kod liječnika kada trebate, niti možete obaviti sve pretrage koje trebate. Mi smo uvijek imali rendgen koji ste mogli napraviti u Ivanić-Gradu da vam ga netko očita i da dobijete rezultate. Danas više to nije moguće. Pa evo apel građana grada Ivanića da gradska vlast nešto po tom pitanju napravi pritiskom ili na Županiju ili već kako god može da se ti uvjeti za građane i građanke grada Ivanića poboljšaju. Moje slijedeće pitanje odnosi se na pitanje koje postavljaju stanovnici našeg kvarta Lonja koji pitaju kada će oni konačno dobiti infrastrukturu. Lonja je kvart sa preko tisuću stanovnika ako sam dobro informirana i nemaju nikakvu infrastrukturu, posebno osnovnu. Dakle, nemaju kanalizaciju, nemaju nogostup i žive u uvjetima koji nisu primjereni 21. stoljeću, stoga evo već nekoliko tjedana ili mjeseci upućuju nam molbu da postavimo to pitanje na vijeću. Isto tako što se tiče centra grada, pitanje građana samog centra je kada će se krenuti u rekonstrukciju Trga Vladimira Nazora u centru Ivanića, a ono što se trenutno dešava u samom centru Ivanića i u starom gradu je krpanje rupa. Jučer su krenuli raditi, proširili su te rupe, nalili asfalt i gore čunjeve da ne bi autima ljudi upadali u te rupe. Meni zaista nije jasno, imam dovoljno godina da znam i vidjela sam kako se to radi, da se to može napraviti u jednom danu sve zakrpati, povaljati i završiti. Ne znam zašto se dozvoljavaju, koja naša nadležna služba u Gradu je odgovorna, odnosno znam to je arhitektonsko građevinski odjel, netko tamo mora pratiti što se dešava u gradu, intervenirati u sekundi na licu mjesta, jer to na kraju krajeva im je i zadatak. Zato i imamo te službe koje imamo u Gradu da interveniraju na ono na šta oni mogu utjecat, a građani ne mogu. Slijedeće, prošli put sam postavila pitanje vezno uz parkiranje uz županijsku zgradu na Trgu Vladimira Nazora. Imali smo vijeće prije dva tjedna. Nije bilo komunalnog redara onda, mislim da nije ni sada tu, znači ne mogu dobiti od njega odgovor, ali u svakom slučaju ponovo se ista stvar dešava i dalje se ljudi navažaju na zelenu površinu ispred zgrade Županije, a Policija kaže da to nije u njihovoj ingerenciji da je to u ingerenciji komunalnog redara. Prema tome ja molim ako mi nemamo dovoljno komunalnih redara zaposlite ih još i neka rade svoj posao. Mi zaista kao građani ovog grada ne možemo i ne želimo dozvoliti da se vandalizira bilo koja zelena površina i da se kultura ovog mjesta narušava na takav jedan zaista, moram reći iako grubo zvuči, primitivan način. Znači, zna se gdje se parkira, zna se gdje se smije, zna se gdje se ne smije. Ja bih molila, ako ljudi već sami to ne žele poštivati da im se to ne tolerira, jer jednom kad tolerirate jednu pogrešku ona postaje pravilo. To je vrlo jasno svima i svi to jako dobro znamo. Zadnje pitanje vezano je uz također uz ono što smo prije dva tjedna na vijeću razgovarali o oglasnim prostorima. Da li po tom pitanju se nešto radilo i da li imate kakvu informaciju vezano uz to ako ne onda bih molila da onaj u čijoj je to ingerenciji da mi da pismeni odgovor kako bi to mogli prenijeti zainteresiranim građanima i privrednicima i obrtnicima.

Gradonačelnik – što se tiče Hitne službe očito je u fazi nekakva rekonstrukcija, pretpostavljam, sa strane ravnatelja u tim nekim kriznim momentima pokušava dovesti dostatan broj vozila hitne pomoći odnosno da uvijek bude u gradu neko vozilo da ne dolaze iz Dugog Sela ili od nekuda, znači u ovom slučaju je to isto. Očito je dok se ne riješi onaj sporazum i dodatno ne osiguraju sredstva u idućoj godini će se na ovaj način nešto korigirati u dnevnom prometu. sa strane Hitne službe Doma zdravlja Grad se stavlja tu u funkciju ingerencije koju i nema, koja nije naša, a gdje god smo mogli rješavati smo i rješavali, rješavali smo jedno vrijeme interniste, sufinancirali i razno razne službe koje god smo mogli. Nije to stvar Grada ili ne znam čega, naprosto fali liječnika, ne znam što napraviti jer nemate raspoloživih liječnika, adekvatnog osoblja koji bi te poslove obavljali i nije to problem samog Ivanić-Grada nego očito i drugih sredina. Ja mogu evo na neki način zatražiti što se tiče Hitne službe da na jedno od slijedećih vijeća dođe i osobno gospodin Gajnik i da nam odgovori na sva postavljena pitanja, ja ću mu uputiti taj poziv pa vjerujem da će se on odazvati pa onda ćete ga pitati vezano uz sve što vas zanima. Ono što sam rekao ispred Grada, a ispred nas je evo proračun, koji ćete ili podržati ili nećete, u njemu su predviđena i sredstva upravo 250.000,00 kn za rješavanje pitanja Hitne službe i za naše sufinanciranje tog sektora koji bi tada trebao zadovoljiti sve potrebe građana Ivanić-Grada. Lonja, već govorimo o tome stalno i ponavljamo pa ću ponoviti i ovaj put, mi stvarno komuniciramo sa građanima Lonje i veliki dio i dio gradskih vijećnika i službi Grada žive u tom dijelu, znamo da tamo živi taj broj stanovnika i komuniciramo izgradnju infrastrukture, povezujemo to sa onim što je jedino moguće, a to je izgradnja kanalizacije i kanalizacijskog sustava. Također, ukoliko ste gledali Proračun za iduću godinu u Proračunu su sredstva preko 17 milijuna kuna upravo za infrastrukturu na Lonji za izgradnju i nogostupa, proširenje cesta s tim da ta izgradnja nužno mora pratiti i početak radova i radove na izgradnji kanalizacijske mreže, nemoguće je sada proširivati cestu i nakon šest mjeseci je rušiti da bi se gradila kanalizacija. Znači vezani smo uz Vodoopskrbu i odvodnju uz financiranje izgradnje kanalizacijske mreže. Već sam rekao da naselje Lonja s preko tisuću stanovnika što evo ste u pravu, i naselja Jalševec, Opatinec, Tarno da će biti naš prioritet na kojem ćemo inzistirati da prvo krenu radovi na ta dva dijela i onda, a u Proračunu je opet vidljivo da je ukalkuliran i nogostup od Jalševca do centra Opatinca za iduću godinu i prve dvije faze izgradnje infrastrukture u naselju Lonja. Tako da mi je drago da ste i Vi i ja na istoj valnoj duljini, da vidimo iste probleme i da ćemo ih evo iz onoga što ja mogu reći da smo kao Grad, gradska uprava, ja osobno i moji suradnici predvidjeli ta sredstva za iduću godinu, osigurali značajnu količinu, rekao bih možda da je to jedan od najvećih infrastrukturnih uopće izdataka koje je Grad imao do sada u ovih deset godina, da smo spremni upravo izgraditi tu infrastrukturu. Rekonstrukcija Trga vezana je uz nekoliko stvari, mi smo u fazi raspisivanja natječaja za idejno rješenje uređenja koje će zahtijevati neke norme koje mi smatramo da moraju ostati, a to je zelenost Trga, zelena zona, zadržavanje zapravo postojećeg stanja uz zatvaranje dijela koji je danas otvoren za promet i uvođenje novih pješačkih zona, opločenje, proširenje parkirališnih mjesta na određenom dijelu izgradnje dodatnih parkinga i zatvaranje jednog dijela parkinga. U procesu smo pripreme dokumentacije s tim da će se jedan dio radova, nadamo se, izvršiti u idućoj godini u dogovoru sa Zagrebačkom županijom. Cijela naša zamisao je također rekonstrukcija centralne zgrade na tom Trgu, a to je županijska zgrada koja bi trebala ići u kompletnu obnovu, energetsku obnovu i tu usko surađujemo sa Županijom. Radi se također o popriličnim sredstvima koja su za to potrebna te ćemo ići u etapama dio po dio. Za početak sigurno je to otvaranje novih parkirališta, zone novih parkirnih mjesta kako bismo mogli zatvoriti ova postojeća i na taj način steći preduvjet za otvaranje novih pješačkih zona u gradu, odnosno u centru grada, a onda nakon toga naravno i uređenje i popločenje tih zona i svega onog što ide uz to. Što se tiče parkiranja na istoj lokaciji uz županijsku zgradu slažem se s Vama da je to u ingerenciji komunalnog redara. Momentalno imamo jednog komunalnog redara, također uočavamo problem u tom sektoru i u planu smo zapošljavanja dva komunalna redara ukupno u Gradu za naše područje grada pošto jedan to ne može obaviti. Drugo što svakako Vam mogu reći iz vlastitog iskustva, i Vi kao građanin najobičniji ili kao gradska vijećnica ili bilo tko u gradu kad naiđe na vozilo koje je parkirano na zelenoj površini može ga slikati, fotografiju poslati u Grad komunalnom redaru koji će postupiti po toj fotografiji i reagirati. Na neki način lagano rješiv problem s obzirom da znam da Vi inače imate u Vašem dijelu grada gdje jeste, stari grad, da je dosta nered sa parkiranjima iskoristite evo i tu mogućnost, i Vi ili bilo koji građanin u našem gradu kad vidi neku nepravilnost može bez problema poslikati i na neki način pomoći i komunalnom redaru u obavljanju njegovog posla. Za oglasne prostore upravo kao što ste rekli u pisanom obliku će Vam se onda odgovoriti točno na Vaše pitanje koje se sjećam bilo postavljeno na prošlom vijeću.

1. **TOČKA**

g. Domagoj Božić – kao što možete vidjeti iz objavljenih materijala na natječaj za zakup se prijavilo 56 ponuditelja od kojih su 3 bile nevažeće, ako se dobro sjećaj jedna je bila nepotpisana, preostale dvije nisu imale potpunu dokumentaciju primarno u pogledu potvrda o nepostojanju dugovanja Porezne uprave ili od Grada. Kroz osam sjednica Povjerenstvo čiji su članovi bili gđa. Milica Piličić, g. Renato Mikac, te gospoda Danijel Rukavina i Ivica Puriš, te ja. Pregledali smo sve važeće ponude te vam ovim putem predlažemo donošenje Odluke o izboru najpovoljnijeg ponuditelja. Kao što znate natječaj je raspisan po starom Zakonu o poljoprivrednom zemljištu te je temeljem istog vršen izbor. Ono što je zanimljivo je da se na natječaj nije prijavio niti jedan stočar kojem je poljoprivreda primarna djelatnost, a kojem nedostaje poljoprivrednih površina stoga su mahom sve, gotovo sve poljoprivrednici upravo oni koji su odabrani kao najpovoljniji ponuditelji. Na natječaju je bilo osamdeset proizvodno tehnoloških cjelina, 54 su privukle pozornost naših poljoprivrednika i 54 kroz ovaj natječaj zapravo napokon odlazi u korištenje. Ono što je ostalo to je svega nekih 15 ha od ukupno 480 za koje je bio raspisan natječaj. Tu se mahom radi o vrlo malim česticama koje imaju par sto par stotina ili tisuću, dvije kvadrata pa s te strane nisu bile i interesantne. U odnosu na prošle natječaje Povjerenstvo je primijetilo zapravo da su ponuditelji puno ozbiljnije pristupili tome, bolje su se pripremili. Što se tiče same dokumentacije prije smo imali problema sa recimo dokazivanjem da je netko tri godine na području JLS, oni koji su imali, nazovimo ih friške, osobne iskaznice nisu dostavljali uvjerenje o prebivalištu pa nismo mogli sa sigurnošću znati da netko tri godine ovdje i boravi. Nadam se da će svakim idućim natječajem to zapravo biti i sve bolje. Idući natječaj koji će biti raspisan i kada bude raspisan ide zapravo po novom Zakonu bit će potpuno novi princip bodovanja. U tom smislu evo i pozivam zapravo sve buduće ponuditelje da dobro prouče Zakon, dobro prouče prateći pravilnik da ne bi olako na nekim pogreškama zapravo gubili bodove.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o izboru najpovoljnije ponude**

**za zakup poljoprivrednog zemljišta u vlasništvu Republike Hrvatske na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Tamara Mandić – u III. Izmjenama i dopunama Proračuna Grada Ivanić-Grada za 2022. godinu predlaže se smanjenje prihoda i primitaka za 18.439.140,00 kn ili 13,48% izvornog Proračuna te se predlaže da se prihodi i primici utvrde u iznosu od 118.353.096,40 kn. Ovim izmjenama i dopunama Proračuna nisu se mijenjale projekcije za 2023. i 2024. godinu. Najznačajniji razlozi za umanjenje Proračuna je planiranje prihoda sukladno procjeni ostvarenja te tekuće i kapitalne potpore su usklađene sukladno očekivanjima s obzirom da je već kraj godine. Povećani su prihodi od općih primitaka i općih prihoda i primitaka za iznos od 870.000,00 kn, zatim naknada za uređenje voda za iznos od 145.500,00 kn, prihodi od kazni, ugovornih penala za iznos od 897.000,00, komunalni doprinos za iznos od 185.000,00 kn, te doprinos za šume u iznosu od 5.000,00 kn, dok su smanjeni prihodi od prihoda od zakupa državnog poljoprivrednog zemljišta u iznosu od 230.000,00 kn, prihodi od zakupa nekretnina u iznosu od 50.000,00 kn, prihodi od biljega u iznosu 80.000,00 kn, prihod od komunalne naknade u iznosu od 300.000,00 kn, prihod od prodaje plinovoda u iznosu od 1.860,000,00 kn, tekuće pomoći u iznosu od 278.000,00 kn, a kapitalne pomoći u iznosu od 3.050.000,00 kn. Prihodi proračunskih korisnika smanjeni su za iznos od 1.131.500,00 kn. Primici od financijske imovine i zaduživanja smanjeni su za 13.595.000,00 kn ili 72% te uznose 5.275.000,00 kn. Umanjeni su primici za namirenje nedostajućih sredstva na računu poreza na dohodak i prirezu poreza na dohodak za povrat po godišnjoj prijavi za 2021. godinu za 300.000,00 kn te smanjenje kreditnog zaduženja za nabavu Ininog hotela i korekcija kreditnog zaduženja za sportsku dvoranu u Graberju Ivanićkom na nivo iskorištenih sredstava. U rashodima isto je došlo do smanjenja u istom iznosu od 18.439.140,00 kn. rashodi poslovanja ovim izmjenama i dopunama povećavaju se za 983.435,00 kn dok rashodi za nabavu nefinancijske imovine smanjuju se za iznos od 19.423.075,00 kn ili 40,5% i planiraju se u iznosu od 28.591.698,00 kn. Izdaci za financijsku imovinu i otplate zajmova planirani su u iznosu od 5.776.400,00 kn.

Gradsko vijeće jednoglasno je sa 12 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

a)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 10 glasova za i 2 glasa suzdržan usvojena

**Odluka o III. izmjenama i dopunama Proračuna Grada Ivanić-Grada za 2022. godinu**

b)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**ODLUKA**

**o III. izmjenama i dopunama**

**Odluke o izvršavanju Proračuna Grada Ivanić-Grada za 2022. godinu**

c)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. izmjene**

**Programa socijalnih potreba Grada Ivanić-Grada za 2022. godinu**

d)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. Izmjene i dopune PROGRAMA**

**javnih potreba u provedbi programa i projekata udruga civilnog društva Grada Ivanić-Grada u 2022. godini**

e)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**III. Izmjene i dopune**

**Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2022. godinu**

f)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**III. Izmjene i dopune**

**P R O G R A M A**

**javnih potreba u sportu na području Grada Ivanić-Grada za 2022. godinu**

g)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 11 glasova za i 1 glas suzdržan usvojene

**III. izmjene i dopune Programa građenja komunalne infrastrukture na području Grada Ivanić-Grada za 2022. godinu**

h)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**III. izmjene Programa održavanja komunalne infrastrukture za 2022. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**3.TOČKA**

Predsjednik Gradskog vijeća obavijestio je prisutne kako je predlagatelj podnio amandman na prijedlog Proračuna za 2023. godinu koji je sastavni dio prijedloga Proračuna za 2023. godinu te da se u skladu s njime mijenjanju i u tom obliku usvajaju pripadajući programi Proračuna.

Gradonačelnik – specifično kod ovog Proračuna je uvođenje eura i euro od 1.1. kao nova valuta koja, iskreno, neću reći da zbunjuje ali je problem i nama jer nismo naviknuti na cijene u eurima i to je značajno smanjenje u nekakvoj nomenklaturi gledanja brojki, gotovo sedam puta je sve zapravo jeftinije, rekao bih, nego što je, a naravno to nije tako. Tako da ćemo zapravo govoriti o eurima, možda na početku samo usporediti šta to znači u kunama, a onda ćemo odgovarati na sva pitanja. Predviđeni ukupni prihodi, odnosno primici za 2023. godinu su 17.486.320 eura, odnosno 131.750.678,00 kn. Također je predviđeno da ćemo po prvi put, do sad nismo imali takve situacije, ovo je prvi put od kad sam ja gradonačelnik, da već u Proračunu možemo predvidjeti višak sredstava u Proračunu koji je na bazi planiranih sada 14.363.000,17 kn odnosno 1.906.300 eura. Kada to zbrojimo planirani proračun će iznositi za 2023. godinu 19.392.620 eura odnosno 146.113.695,00 kn. Nadalje, raščlanili smo to u primitke gdje imamo prihode od poslovanja u iznosu 14.856.020 eura, prihodi od prodaje nefinancijske i financijske imovine 270.700, primici od zaduživanja i prodaja 2.359.600 eura te su to ukupni primici od 17.486.320 eura uvećani još za onaj dio koji prenašamo. Kada govorimo o prihodima od poslovanja, imamo prihode od poreza, tekuće, kapitalne pomoći, rudna renta, komunalna naknada i doprinos, ostali prihodi imamo iskazan postotak koje učešće određenog prihoda utječe na Proračun. Najviše naravno porezi kao najveći prihod, tu su onda tekuće i kapitalne pomoći pa rudna renta pa komunalna naknada, doprinos i poslagani su da budu jasno vidljivi. Kad govorimo o proračunskim korisnicima koji su sastavni dio Proračuna ovdje su planirani iznosi vlastitog prihoda. Vidimo da su ti prihodi tradicionalno zapravo bili najjači na razini Vatrogasne postrojbe i vrtića, a ove godine po prvi put se ovdje javlja gradski Muzej i to prvenstveno kroz kapitalnu investiciju uređenje škole u Dubrovčaku Lijevom gdje je zapravo ne Grad nego Muzej prijavitelj i Muzej povlači sredstva za tu rekonstrukciju iz Ministarstva kulture i sa Županijske razine pa je njihov prihod uvećan za taj iznos u idućoj godini na 1.406.910 eura. Planirano kreditno zaduženje i namjena u idućoj godini, izgradnja školske sportske dvorane u Graberju 482.600 eura, rekonstrukcija Hercegovačke ulice, Ulice Stjepana Gregorka, Jalševec, Opatinec, Tarno i Lonja kreditno zaduženje od 1.385.000 eura te izgradnja novog Dječjeg vrtića i dogradnja Dječjeg vrtića u Graberju sa novom namjenom onog prostora bivše kuglane u iznosu od 452.000 eura. To ukupno čini 2.319.600 eura. Ukupno stanje vezano za investicije planirane u idućoj godini, znači poduzetnička zona, Školska dvorana Posavski Bregi, znači to je kreditno zaduženje po prijašnjim kreditima to su ostaci kredita koji su sad u tijeku. Ukupni rashodi, odnosno izdaci iznose 19.392.620 eura odnosno poklapaju se sa primicima što iznosi 146.113.695,00 kn. Upravni odjel za društvene djelatnosti ukupno 6.922.247 eura, tu su vrtići, knjižnica, Muzej, Pučko, JVP i Gradska uprava. Kad govorimo o ostalim korisnicima Proračuna za njih je planirano 1.418,250, tu je socijalna zaštita, zdravstvo, sport, rekreacija, obrazovanje, turizam, zaštita od požara, civilno društvo, znači udruge, kultura. Za sport 490.000 eura, redovna djelatnost znači gradske sportske udruge, redovna djelatnost sportova od posebnog interesa. Turizam 273.520 eura, turistički ured, manifestacije, izgradnja turističke infrastrukture, priprema projekta „Zemlja crnog zlata“. Služba kulture 2.158.890, znači promicanje kulture, kulturne djelatnosti, vjerske zajednice, Pučko učilište, Muzej, Gradska knjižnica. Upravni odjel za gospodarstvo, planiranje i infrastrukturu 2.308.850. Ukupna vrijednost projekata od 2023. do 2025. godine planirana je ukupno 3.060.000 eura iz Nacionalnog plana oporavka 2021.- 2026, tu je cilj je izgradnja novog Dječjeg vrtića kapaciteta šest jasličkih, šest vrtićkih skupina na lokaciji Učenički dom, ukupna vrijednost projekta 990.000 eura također financirana iz oporavka i otpornosti Nacionalnog plana, vezano je za dogradnju i nadogradnju vrtića Graberje. Zatim uređenje Visoke škole, u idućoj godini planiramo promijeniti krovište i izgraditi prizemlje, urediti učionice do 1.9. kada bi trebalo početi sestrinstvo, Ukupna investicija je 1.065.000 eura. Zatim krov nad tribinama Zelenjak nogometno igralište ukupna vrijednost 250.000 eura, zatim završetak sportske dvorane Graberje u iznosu od 653.200 eura, zgrada Muzeja postojeći projekt, nastavak projekta uređenja stare škole u Dubrovčaku, te početak sa konstrukcijskom obnovom postojeće zgrade gdje je sada Obiteljski radio Ivanić i Muzej 578.680 eura za Dubrovčak i 796.350 eura za Muzej, odnosno Radio Ivanić, odnosno zgradu stare škole. U projekcijama Proračuna vidi se projekt koji neće biti realiziran u idućoj godini ali smo ga izdvojili jer je bitan to je uređenje velike dvorane, kino dvorane, gdje imamo građevinsku dozvolu i završen glavni projekt u iznosu od 1.625.890 eura. Kod komunalne infrastrukture važno je napomenuti da očekujemo tu početak te famozne kanalizacije, a onda naravno uz nju i proširenje punog profila ceste i nogostupa prvenstveno na Lonji i naselja Jelševec, Opatinec, Tarno gdje ne možemo utjecati na proširenje ceste jer cesta je županijska i vjerojatno do proširenja samog kolnika neće doći. Doći će, vjerujem, do rekonstrukcije s obzirom da kanalizacija ide po trupu ceste, a Grad će financirati nogostup koji će ići uz cestu odnosno bit će odvojen od ceste, ali u pojasu ceste. 200.000 eura je za izgradnju nogostupa i rekonstrukcije na ostalim dijelovima, ulicama kao što je Naftalanslka i slično i tu je sada naravno i projektna dokumentacija, a i izgradnja parkirališta zajedno sa Županijom proširenje postojećeg parkirališta iza zgrade penzionera, a onda sa tim otvaranjem novih parkirališta na tom dijelu još otvaranje jednog dijela zatvaranje ovih postojećih parkirališta u centru paralelno će se izraditi i dokumentacija, idejno rješenje, glavni projekt. Uglavnom u najkraćim crtama područje sadašnjeg parkirališta ispred Konzuma i onih kafića bi zapravo trebala postati pješačka zona i korzo, promet će se usmjeriti na druge prometnice, parkirališni prostor će se dobiti dijelom između županijske zgrade i zgrade gdje su sada umirovljenici tako da bi postojeća cesta sa parkiralištem zapravo postala gradski perivoj, trg ili pješačka zona. Također ove godine izgradnja ide jedne od dvije brane na rijeci Lonji, planirana je prvo izgradnja prve brane koja je negdje u lokaciji sadašnjih teniskih terena kod Naftalana čime bi se za nekih tri metra podigla razina vode u Lonji i u ljetnom razdoblju, odnosno dobili bi jezero. Jedna brana je planirana 2023., a jedna 2024. tako da bi slijedeće dvije godine trebali potpuno promijeniti vizuru grada. Također evo u fazi smo izdavanja građevinske dozvole za radove još na odlagalištu Tarno gdje planiramo od 6 ploha one prve četiri dići na razinu postojećih sada pete i šeste, znači da nam se dozvoli sada deponiranje još dizanjem u zrak na te prve četiri plohe i tada bi osigurali u slijedećih pet do šest godina kapacitete i potrebe grada Ivanić-Grada u sektoru gospodarenja otpadom. Ovdje ćemo još spomenuti i projekt koji ne ide direktno kroz Proračun Grada ali je definitivno vrlo važan, a to je projekt u kojem je Grad bio nositelj prijave i za Grad Dugo Selo, za Općinu Brckovljani, Kloštar, Križ, Ivanić-Grad, a to je izgradnja optike, optičkog kabla i optičke mreže koja je ukupna investicija 10.248.000, a gotovo 40% je sufinancirano iz EU, a investiciju ostalu zapravo vrši A1 koji je dobio na natječaju taj posao i on će biti glavni operater na području našeg grada za optiku i optičku mrežu. Tu još treba napomenuti da u idućoj godini planiramo izgradnju dvije solarne elektrane, znamo da ih gradimo dvanaest na dvanaest javnih objekata. Jednu smo napravili u ovoj godini, a u idućoj godini planiramo izgraditi još dvije, tu piše petnaest jer to je obuhvaćen vjerojatno i dio što ide nešto preko pretpostavljam onog švedskog fonda ili čijeg. Uglavnom, taj nastavak izgradnje solar city je i dalje jedan od prioriteta Grada. Tu su pobrojani iznosi koji su za sve to iz Proračuna predviđeni za iduću godinu. U ovoj godini se mora završiti vodovodna mreža koja znamo da se kopa već evo sada tri godine, ovo je zadnja godina tog europskog projekta.

Gđa. Maja Krnjević – neki dan je ministrica europskih fondova, ili kako se to već zove konkretno radno mjesto, u svom nastupu na televiziji rekla da će se iz Europske unije povući sredstva, odnosno da ćemo dobiti sredstva za obnovu škola, izgradnju dvorana i svega ostalog, pa obzirom da mi trebamo jednu još dvoranu uz Osnovnu školu u centru mislim da ne bi bilo loše, odnosno ne da mislim da ne bi bilo loše nego bi svakako trebalo pogledati tu mogućnost čim se taj natječaj otvori da se aplicira na njega i onda to automatski možda neće trebati toliko kreditnih zaduženja koliko ima. I još jedna stvar koju, ne znam možda sam ja propustila, možda ste rekli vezano uz starački dom u Ivaniću. Znamo da je bila intencija Grada da se Inin hotel pretvori, ako sam dobro razumjela, u starački dom no međutim to sad više nije opcija. Pa sada što se planira po tom pitanju jer mi imamo sve više i više situacija u samom gradu Ivaniću da imamo dosta starijih ljudi koji ne mogu više biti sami, a ekonomska situacija nije takva da njihovi članovi obitelji mogu dati otkaz i brinuti o njima. Znači to su ljudi koje na žalost trebamo negdje smjestiti. Pa evo zanima me da li ste u periodu 2023. do 2025. predvidjeli nešto da li će se po tom pitanju nešto raditi. Meni je jasno isto tako da mi živimo u vremenu u kojem živimo i u principu je sve privatni sektor de facto taj koji bi trebao to raditi no međutim hajdemo mi biti jedan Grad koji će dati jedan svijetao primjer i u tom smislu da brine i na taj način da je socijalno osjetljiv prema svojim građanima.

Gradonačelnik – što se tiče dvorane naravno da Grad nije vlasnik osnovnih škola, vlasnik je Zagrebačka županija i Grad u principu nema nikakve ingerencije nad osnovnim školstvom iako financira mnoštvo programa, mnoštvo stvari koje su vezane i za osnovne i za srednje škole i za visoko školstvo gdje jesmo vlasnik u našem gradu, ali školama upravlja Županija i koliko znam, a znam, da je idejni projekt za proširenje škole u centru završen, znači da je on na razini idejnog projekta gotov i da je čak spreman na aplikaciju, da je u sklopu tog projekta i manja dvorana, manjih dimenzija, a problemi koji mogu nastati su vjerojatno oko prihvatljivosti za taj najavljeni natječaj koji ste Vi rekli od ministrice. S obzirom da, po ovome što ja imam zadnju informaciju, ta škola ima previše odjeljenja, znači prevelika je škola da bila financirana iz tog programa i ukoliko će to biti tako kao što je bilo do sad na žalost se onda taj projekt neće realizirati, a ako se nešto promijeni, ja se nadam, onda je Županija, koliko znam, spremna aplicirati na taj program. Što se tiče staračkog doma percipiramo tu problematiku. Naravno da nam je jasno da je to i ogroman trošak opet za Grad. Nema niti jedan grad, koliko ja znam, veličine našeg grada da ima u svom vlasništvu starački dom, čak mislim da Grad Zagreb ima svega nekoliko. To je problem. Mi smo pokušali u nekakvoj inicijativi sa Ministarstvom branitelja angažirati kroz to Ministarstvo kupovinu hotela od Ine i tada top pretvoriti zapravo u starački dom za branitelje i njihove obitelji, a potencijalno onda naravno kroz neko vrijeme to bi postao zapravo starački dom i za širu populaciju, međutim zadnje informacije koje imam ja je da su nekakve privatne ponude u Inu za kupovinu tog hotela došle i da je to u nekakvoj fazi prodaje tako da od te naše ideje, bojim se, da neće biti ništa kroz taj objekt, a percipiramo problem i on je prvenstveno vezan naravno uz financijske mogućnosti. Mi, koliko pratite, imamo povećanje prihoda to je istina, ali prati i povećanje rashoda, a novi vrtići koje gradimo će Proračun također značajno opteretiti i trebamo voditi zapravo brigu o opstojnosti sustava. U svakom slučaju vodit ćemo i pokušavat ćemo naći rješenje i vidjeti da li je kroz nekakvu privatnu inicijativu pa onda uz nekakvo javno privatno partnerstvo ili uz pomoć Grada moguće nekako stimulirati izgradnju kapaciteta za starije osobe, to bi možda bilo neko najsretnije rješenje za naš grad.

Gđa. Milica Piličić – referiram se na Proračun, apsolutno podržavam u svakom pogledu kao i do sada, koji je uvijek realan i uvijek izvediv sa nekim manjim odstupanjima. Samo jedna primjedba, nisam sigurna da li je prošao Zakon u Saboru ili nije u vezi financiranja prehrane djece u školama što ide na državnu razinu pa eventualno ovo što smo mi izdvojili sredstva u našem Proračunu da se eventualno preliju onda za umirovljenike jer vidim da je dosta primjedbi na manje božićnice, ili da se to rasporedi u nekom drugom smislu ili na uskrsnicu koju nigdje drugdje nemaju, mi imamo.

Gradonačelnik – mi smo zapravo ovaj Proračun radili prije više od mjesec dana i Proračun je već 15.11. izašao van u ovakvom obliku kakav je. Tada se još nije 100% znalo što će se financirati ili neće se financirati, uostalom zato su i neki amandmani jer je isto došlo do nekih promjena u međuvremenu. U našim percepcijama nekih radova koji su dovršeni nisu dovršeni, znači prihvaćam Vaš prijedlog, on će biti obuhvaćen rebalansom. Mi nismo isplatili manje božićnice nego prije, isplatili smo iste kao i prije u ovoj godini jer su tako bile planirane, a neki drugi su isplatili više novaca od nas za božićnice, a neki su isplatili manje ili nisu je uopće isplatili. Ono što je moje nekakvo obećanje bilo prema našim umirovljenicima to je da ćemo mi iduće godine isplatiti kao i prijašnjih godina, a mnogi to nisu isplaćivali, mi ćemo u idućoj godini i planirali smo isplatiti i uskrsnicu i božićnicu u nekakvim omjerima koji će biti veći ukupno od onoga što smo do sada pa znači ako smo za uskrnicu i božićnicu isplatili 100,00 kn po umirovljeniku, mi ćemo osigurati sredstva za prvo uskrsnice od 100,00 kn koje već imamo, a tada nakon toga je i božićnica koju sam već obećao da će biti na razini 200,00 kn, a onda ćemo ih tako morati isplanirati naravno i u Proračunu pa očekujem da podržite takav Proračun ako podržavate umirovljenike, jel'.

Gradsko vijeće jednoglasno je sa 12 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

a)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 11 glasova za i 1 glas suzdržan usvojen

**PRORAČUN**

**Grada Ivanić-Grada za 2023. godinu i projekcije proračuna za 2024. i 2025. godinu**

b)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 11 glasova za i 1 glas suzdržan usvojena

**ODLUKA**

**o izvršavanju Proračuna Grada Ivanić-Grada za 2023. godinu**

c)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**PROGRAM**

**socijalnih potreba**

**Grada Ivanić-Grada za 2023. godinu**

d)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**PROGRAM**

**javnih potreba u kulturi na području Grada Ivanić-Grada**

**za 2023. godinu**

e)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**P R O G R A M**

**javnih potreba u tehničkoj kulturi Grada Ivanić-Grada**

**za 2023. godinu**

f)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**PROGRAM**

**javnih potreba u provedbi programa i projekata udruga civilnog društva Grada Ivanić-Grada u 2023. godini**

g)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**P R O G R A M**

**javnih potreba u području predškolskog odgoja i obrazovanja te skrbi o djeci predškolske dobi Grada Ivanić-Grada za 2023. godinu**

h)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**P R O G R A M**

**javnih potreba u sportu na području Grada Ivanić-Grada**

**u 2023. godini**

i)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**PROGRAM**

**javnih potreba u vatrogastvu i civilnoj zaštiti Grada Ivanić-Grada u 2023. godini**

j)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Program građenja komunalne infrastrukture na području Grada**

**Ivanić-Grada za 2023. godinu**

k)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Program**

**održavanja komunalne infrastrukture za 2023. godinu**

l)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Program**

**utroška sredstava šumskog doprinosa za 2023. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

1. **TOČKA**

Gđa. Marina Šiprak – u materijalima vam je dostavljen prijedlog Plana rada gradskog vijeća Grada Ivanić-Grada za 2023. godinu koji je iskazan kao i svake godine kada se ovaj Plan donosi tromjesečno. Osim nekakvih redovitih godišnjih izvješća o radu gradonačelnika, zatim izvješća o izvršenju Proračuna Grada, izvješće o radu i financijskom poslovanju ustanova kojima je Grad osnivač, isto tako i trgovačkih društava kojima je Grad osnivač i drugih pravnih osoba koje se financiraju iz Proračuna Grada Ivanić-Grada, ovim Planom se svakako u posljednjem tromjesečju predlaže usvajanje Proračuna Grada Ivanić-Grada za 2024. godinu i projekcija za 2025. i 2026. godinu te tijekom godine donošenje svih odluka koje je potrebno donijeti radi usklađivanja sa zakonima i drugim podzakonskim propisima RH.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**P L A N**

**RADA GRADSKOGA VIJEĆA GRADA IVANIĆ-GRADA ZA 2023. GODINU**

Plan prileži zapisniku i čini njegov sastavni dio.

Napomena: Plan je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Marina Šiprak – pravni temelj za donošenje ove Odluke su odredbe Zakona o financiranju političkih aktivnosti, izborne promidžbe i referenduma. Ova Odluka donosi se svake godine uz usvajanje Proračuna za slijedeću godinu, a Odlukom se osiguravaju, odnosno planiraju sredstva za redovito godišnje financiranje političkih stranaka iz proračuna jedinica samouprave koje je jedinica samouprave dužna osigurati s tim da visina sredstava po jednom članu predstavničkog tijela jedinice samouprave koja ima više od 10 000 stanovnika ne može biti određena u iznosu manjem od 3.500,00 kn, odnosno s obzirom da 1. siječnja uvodimo novu valutu taj iznos se određuje u iznosu od 464.53 eura godišnje. Ovom Odlukom predlaže se dakle izdvajanje 85.00 eura mjesečno po vijećniku Gradskog vijeća. Ta sredstva pripadaju svim onim političkim strankama koje su po konačnim rezultatima izbora ostvarile pravo na zastupljenost u Gradskom vijeću Grada Ivanić-Grada.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o raspoređivanju sredstava iz Proračuna Grada Ivanić-Grada za 2023. godinu**

**za redovito financiranje političkih stranaka zastupljenih u Gradskom vijeću Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Tibor Vuković – prema Pravilniku o stipendijama za učenike i studente napravljena je lista mladih osoba koje su prema kriterijima zadovoljile dobivanje stipendije. Imali smo jedan prigovor koji nije bio pravovaljan, a i da je bio ne bi pomaknuo nikakav redoslijed. Imali smo osam ili devet osoba koje su otišle na stipendije na rangu Županije i države pa su se onda naše liste pomaknule i ono što još želim reći da nam je cijeli ovaj višak u Proračunu gradonačelniče da možemo mladima, za novi Pravilnik koji ćemo raditi iduće godine više dodijeliti.

Gđa. Maja Krnjević – uvijek je lijepo govoriti o stipendijama samo ja bih predložila da za slijedeće godine broj stipendija bude veći. Sada, koliko vidim, imamo petnaest stipendija za srednje škole i petnaest za studente, odnosno deset za studente. Svakako treba gledati da se više stipendija dodjeljuje i da one financijski budu malo bolje jer do sada iznosi koji jesu to je za učenike srednjih škola 527,42 kn, a za studente iznosi 1.054,83 kn. Mislim da tu možemo napraviti nekakav pomak u perspektivi i budućnosti da ipak u ovom ataku na ekonomski status obitelji i našim studentima nekako pomognemo i da im bude lakše i studirati, a i roditeljima lakše uzdržavati. Znači, prijedlog je veći broj stipendija i da one budu veće.

g. Lovorko Matković – podržavam ovaj prijedlog i smatram da je Komisija odradila dobar posao, samo možda bih im nešto predložio za slijedeću godinu ili možda ja nisam dobro informiran. Gledam recimo izvrsnost, upis u prvi razred ili prvu godinu studija, koju izvrsnost vi uzimate? U prvi razred srednje škole to je osmi razred. Da li ima nešto bodovanje ako ste u prvoj godini ili u petoj godini fakulteta.

g. Hrvoje Strašek – drugačije je bodovanje, prva godina fakulteta i prva godina srednje manji je broj bodova nego za više godine.

g. Lovorko Matković – gledam recimo kod izvrsnosti imamo studente koji su upisali prvu godinu i dobiju stipendiju, a ispod crte nam se nalaze ljudi koji su peta godina studija. Da li su oni možda malo u tom nekakvom bodovanju ili nečemu jer peta godina studija puno znači u odnosu recimo na prvu godinu, taj čovjek može možda i odustati, naravno nadamo se da ne odustane, ali možda bi se to moglo nekako malo drugačije napraviti.

Predsjednik Gradskog vijeća – rekli smo i prošli godine da ćemo krenuti sa novim Pravilnikom, znači novim kriterijima, pa evo uzeti će se u obzir definitivno pa nije ni od viška, Vi ste vijećnik možete se uključiti u rad povjerenstva definitivno sa konstruktivnim prijedlozima jer vidim da ih imate.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2022./2023.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gđa. Marina Šiprak – pred vama je prijedlog Odluke o koeficijentima za obračun plaće službenika i namještenika u upravnim tijelima Grada Ivanić-Grada. Ova Odluka donosi se na temelju odredbe čl. 10. Zakona o plaćama u lokalnoj i područnoj (regionalnoj) samoupravi kojima je propisano kako koeficijente za obračun plaće službenika i namještenika u upravnim odjelima i službama jedinica lokalne i područne (regionalne) samouprave određuje odlukom predstavničko tijelo jedinice lokalne i područne (regionalne) samouprave na prijedlog župana, gradonačelnika odnosno općinskog načelnika s time da se koeficijenti mogu odrediti unutar raspona koeficijenata od 1 do 6. Ovom Odlukom predlažu se slijedeći koeficijenti po kategorijama radnih mjesta i klasifikacijskim rangovima od 1 do 13 kako su ti klasifikacijski rangovi propisani Uredbom o klasifikaciji radnih mjesta u lokalnoj i područnoj (regionalnoj) samoupravi. Pri tome treba reći da radna mjesta unutar pojedinog klasifikacijskog ranga mogu biti jednako ili različito vrednovana te isto tako da radna mjesta s klasifikacijskim rangom višeg rednog broja ne mogu biti vrednovana jednako ili više od radnih mjesta s klasifikacijskim rangom nižeg rednog broja. Ovim prijedlogom Odluke u upravnim tijelima i službama Grada Ivanić-Grada predlaže se određivanje koeficijenata za obračun plaće službenika i namještenika unutar raspona od 1.40 za klasifikacijski rang 13 radna mjesta IV. kategorije do 3.90 za klasifikacijski rang 1 radnog mjesta I. kategorije. Za provedbu ove Odluke su osigurana sredstva u Proračunu Grada Ivanić-Grada za 2023. godinu i ono što bih još htjela istaknuti da ste u materijalima dobili trenutno važeću Odluku o određivanju koeficijenata i ako ste radili usporedbu sa prijedlogom ove Odluke mogli ste vidjeti ako gledamo trenutno sistematizirana radna mjesta u našim upravnim odjelima i službama da se koeficijenti za visoku stručnu spremu i za rukovodeća radna mjesta ovim prijedlogom Odluke nisu povećavali dakle povećavali su se koeficijenti za radna mjesta srednje stručne spreme i više stručne spreme i zapravo je ideja da zapravo najveći učinak u smislu povećanja plaće imaju službenici sa srednjom i višom stručnom spremom.

g. Željko Brezovečki – iz ovog izvješća mogli smo vidjeti ili čuti prijedlog je u koeficijentima. Međutim, mene zanima nigdje nismo ovdje naveli prije svega koliko do sada su ti ljudi imali da bi mogli komparirati u kojoj je to razini razlika između prijašnjeg i sadašnjeg to je jedna stvar, i druga stvar me zanima nigdje nismo ovdje vidjeli da je ponuđeno ili da je predloženo nagrađivanje ili onaj drugi dio ako netko ne obavlja svoju dužnost kako treba da se može i nešto skinuti sa toga, sa te platne liste da ga se na neki način kazni, ako možete mi to odgovoriti ili u pisanom dijelu ako vam je jednostavnije jer zapravo kada sada gledamo mi vidimo da je koeficijent 3.90 a ne znamo koji je bio prije ili sada vidimo da je 1.45, a ne znamo koji je bio prije. Pa da bi bilo svima nama vijećnicima lakše pratiti taj dio možda bi bilo dobro da nam ili pošaljete slijedeći put na klupe stari dio i sada novi ili ovdje ako ima.

Gđa. Marina Šiprak – ja sam upravo sad u obrazloženju rekla ako ste proučavali materijale da vam je dostavljeno u materijalima trenutno važeća Odluka, znači sa trenutno važećom koeficijentima pa ste onda zapravo mogli proučavajući te materijale zapravo doći do usporedbe gdje se što povećavalo, gdje se što smanjivalo. Dakle, isto tako sam rekla znači da se koeficijenti za radna mjesta visoke stručne spreme i rukovodeća radna mjesta, znači njihovi koeficijenti se nisu povećavali, dakle ostali su isti. Povećavali su se koeficijenti za radna mjesta srednje stručne spreme i više. To su, mogu konkretno reći, klasifikacijski rang 9 i klasifikacijski rang 11, te zatim klasifikacijski rangovi radnih mjesta IV. kategorije to su namještenici 10, 11, 12 i 13. Što se tiče znači sustava ocjenjivanja, on postoji i razrađen je znači našim internim aktima i on ponajprije ovisi o ocjenama. Dakle, svi naši službenici, uključujući i pročelnike se svake godine ocjenjuju do 30. ožujka tekuće godine za prošlu godinu i ovisno o tim ocjenama moguće je i nagrađivanje službenika pri čemu zapravo osnovni kriterij je ocjena. Dakle oni službenici koji su ocijenjeni sa najvišom ocjenom, a ocjene se mogu dodjeljivati unutar raspona od 1 do 5, dakle oni koji su ocijenjeni sa najboljom ocjenom onda ostvaruju i pravo na nagradu.

g. Željko Brezovečki – razumijem ja Vas što ste Vi meni rekli, ja sam to iščitao ali ja nigdje nisam vidio da ta srednja stručna sprema ima 5.000,00, a sada će imati 6.000,00 nego ste mi samo naveli kroz koeficijente, zar ne? Ja ne znam koja je osnovica. Meni je sve jasno, ako je netko imao 1.2, a sada ima 1.4 ja znam da ide na povišenje ali ja nisam znao koliko je on imao kad je imao 1.2, to je jedna stvar, a druga stvar kada možemo mi to dobiti to ocjenjivanje kao vijećnici tu na klupe da mi vidimo kako su ocijenjeni bili djelatnici iz Grada ili pročelnici na uvid. Ja mislim da to možemo dobiti, kao vijećnici da imamo pravo na to.

Predsjednik Gradskog vijeća – u svakom slučaju ovo ćemo razmotriti i proslijediti zahtjev prema gradonačelniku.

Gđa. Maja Krnjević – uz sve ovdje rečeno ja imam zapravo još jedan prijedlog. Obzirom da se radi o namještenicima Grada Ivanić-Grada i o njihovom ocjenjivanju evo ne bi bilo možda loše da se uvede i kategorija koja ulazi u konačnu ocjenu i ocjena građana jer svi naši namještenici zapravo surađuju s građanima, većina njih. Posebno oni koji su u direktnom kontaktu sa građanima grada Ivanić-Grada da evo i na taj način uvedemo jednu objektivnu ocjenu za njih pa neka ih u jednom dijelu te konačne ocjene ocjenjuju i građani, evo to je moj prijedlog.

Gđa. Marina Šiprak – Vaš prijedlog je dobar samo ja bih htjela reći samo kriteriji po kojima se vrši ocjenjivanje službenika i pročelnika jedan od tih kriterija je i odnos prema strankama tako da to već zapravo ulazi u konačnu ocjenu, a sada ovo što ste Vi pitali poštovani vijećniče Brezovečki dakle o iznosima zapravo plaća mislim da ne bi sada ovdje iznosila, ipak plaće su nešto što ne bi trebalo biti javno dostupno.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o koeficijentima za obračun plaće službenika i namještenika u**

**upravnim tijelima Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

Gđa. Marina Šiprak – pred vama je prijedlog Odluke o davanju suglasnosti Visokoj školi Ivanić-Grad za osnivanje Odjela stručnog prijediplomskog studija sestrinstva. Stručno vijeće Visoke škole Ivanić-Grad je na svojoj 2. sjednici akademske godine 2022./2023. održanoj dana 29. studenog 2022. godine donijelo prijedlog o osnivanju Odjela stručnog prijediplomskog studija sestrinstva na Visokoj školi Ivanić-Grad. Statutom Visoke škole Ivanić-Grad propisano je kako Upravno vijeće Visoke škole Ivanić-Grad donosi Odluku o osnivanju novih odjela i ukidanju postojećih na prijedlog Stručnog vijeća, a uz suglasnost osnivača. Također Statutom Visoke škole Ivanić-Grad je propisano kako je osnivač Visoke škole Ivanić-Grad Grad Ivanić-Grad, a prava i dužnosti osnivača obavlja Gradsko vijeće Grada Ivanić-Grada. S obzirom na to da je Ministarstvo znanosti i obrazovanja svojom dopusnicom od 19. kolovoza 2022. godine odobrilo Visokoj školi Ivanić-Grad izvođenje studijskog programa sestrinstva kao stručnog prijediplomskog studija na kojem bi nastava trebala započeti sa početkom slijedeće akademske godine, dakle akademske godine 2023./2024. predlažemo vam usvajanje ove Odluke.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o davanju suglasnosti** **Visokoj školi Ivanić-Grad za osnivanje**

**Odjela stručnog prijediplomskog studija sestrinstva**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Gđa. Marina Šiprak – pred vama je prijedlog Odluke o davanju prethodne suglasnosti na prijedlog Statuta Veleučilišta Ivanić-Grad. Pravni temelj za donošenje ove Odluke su odredbe Zakona o ustanovama te Zakona o visokom obrazovanju i znanstvenoj djelatnosti. Zakonom o ustanovama propisano je kako Statut ustanove donosi Upravno vijeće uz prethodnu suglasnost osnivača ustanove. Što se tiče novog Zakona o visokom obrazovanju i znanstvenoj djelatnosti koji je stupio na snagu 22. listopada 2022. godine, tim Zakonom je propisano kako Visoka škola kao visoko učilište danom stupanja na snagu ovoga Zakona postaje Veleučilište. Veleučilište obavlja djelatnost visokog obrazovanja i stručnu djelatnost, a može obavljati znanstvenu odnosno umjetničku djelatnost te druge djelatnosti u skladu sa zakonom i Statutom. Unutarnje ustrojstvo Veleučilišta uređuje se Statutom Veleučilišta, a Veleučilištem upravljaju Upravno vijeće, dekan i Vijeće Veleučilišta. Veleučilište može imati i druga nadzorna, stručna i savjetodavna tijela čiji se sastav, način osnivanja, djelokrug i ovlasti uređuje Statutom Veleučilišta. Vi ste dobili na klupe prijedlog novog Statuta Veleučilišta Ivanić-Grad koji je ugradio zapravo sve ove odredbe novog Zakona o visokom obrazovanju i znanstvenoj djelatnosti. Usvajanjem odnosno davanjem prethodne suglasnosti na prijedlog ovog Statuta kojeg će onda sukladno Zakonu o ustanovama usvojiti i Upravno vijeće, naša Visoka škola zapravo postaje Veleučilište

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o** **davanju prethodne suglasnosti na prijedlog Statuta**

**Veleučilišta Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10.TOČKA**

Predsjednik Gradskog vijeća je u ime Gradskog vijeća Grada Ivanić-Grada građanima Grada Ivanić-Grada i svima prisutnima poželio sretan Božić i sretnu novu 2023. godinu.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 18.35 sati.

Zapisnik sastavila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist